Advertisements Jason Azzopardi tella' post fejn fih irrefera għall-kontijiet tad-dawl u l-ilma wara li ġie leaked rapport tal-awditur minn The Times of Malta. Wieħed irid jgħid li dan ir-rapport kien u għadu f'fażi ta' diskussjoni. Wara li dan ir-rapport ġie leaked , Jason Azzopardi tella' dan il-post fuq il-Facebook page tiegħu: "Dan il-kuntratt irid ikun attakkat fil-Qrati Maltin". Din hija l-aħħar sentenza minn post li tella' Jason Azzopardi ftit tas-siegħat ilu. Għadek ma mortx il-qorti biex tiftaħ il-kawża? Jekk inti daqstant konvint x'int taħsibha biex tiftaħ kawża lill-Gvern u lill-Electrogas? Int għandek kull possibilita' bħala membru tal-Parlament bħalma għamel Dr Adrian Delia fil-każ tal-isptarijiet. Fil-kitba tiegħek int għamilt stqarrija skjetta. Int għidt li "Dan huwa kuntratt korrott". Mela ma għandek ebda dubju. Mela m'għandekx minn x'hiex tibża? Ftit kuraġġ u faqqalhom kawża kif taf int. Dr Jason Azzopardi tant qed jara serq sfaċċat li lanqas irid jemmen lil għajnejh. Naqbel miegħu li l-Oppożizzjoni talbet għal din l-investigazzjoni. Imma nesa jgħidilna Jason Azzopardi meta ntalbet din l-investigazzjoni fil-Public Accounts Committee ħalli nkunu nistgħu nifhmu aħjar. Jiftakar Dr Azzopardi minn xprunaha din l-investigazzjoni? Jiftakar kemm ħeġġeġ lil kulħadd Dr Adrian Delia biex din l-investigazzjoni ssir? Mhux sewwa Dr Azzopardi li tgħid biss meta wasal ir-rapport u ma tagħtix indikazzjoni meta ntalab u min kien wara din it-talba. Dr Azzopardi meta nikteb jien dejjem nagħti lil Ċesri dak li hu ta' Ċesri. Naħseb li tiżbalja meta tipprova taħbi l-verita' għax bħal ma taf int l-istejjer hemm nies oħra li jafuhom bħalek u biċċiet mill-istejjer jista' jkun li hemm nies li jafu iżjed minnek. Allura l-verita' hija obligata u f'dan il-każ hija sagrosanta. Ara xi ktibt int Dr Azzopardi: "Emmnuni ma nistax nemmen lill-għajnejja waqt li qed naqra r-Rapport tal-Awditur Generali mitlub mill-Oppożizzjoni fil-PAC, u mibgħut fis-6 ta' Mejju, dwar kif u kemm qed NINSTERQU KULJUM meta nixtru l-elettriku mingħand Yorgen Fenech u l-korrotti sħabu, minflok mill-interconnector li huwa ħafna orħos". Ħlief li ma kontx sinċier u nqast issemmi kollox, fil-kalkoli li qed issemmi għandek raġun u hemm serqa sfaċċata (għallinqas milli naf li ġara lil xi ħbieb tiegħi). Sewwa għamilt li spjegajt kif qed jaħdem il-gvern u l-ingann ta' kuntratti li ġew iffirmati, b'tali mod li l-elettriku qed jinxtara bil-għoli meta għandna l-isbaħ ċans li nixtruh ħafna inqas. Huwa wkoll sigriet magħruf li għax hemm irbit b'għoqda ssikkata ma' għonq il-Gvern, il-poplu qed jinsteraq kull darba li jixgħel bozza fid-dar tiegħu. Dr Azzopardi bħala avukat rinomat inħoss li għandek tkun fuq quddiem biex tagħmel din il-ġlieda legali. Kif ktibt inti stess, il-pajjiż xorta irid iħallas lill-Electrogas anke jekk nixtru l-elettriku mill-interconnector. U dan irridu nkomplu nagħmluh għal 18-il sena sħaħ. Dawn huma flus li l-poplu Malti u Għawdxi minħabba kapriċċ perikuluż li daħħalna fih il-Gvern Laburista, anżi, biex inkunu preċiżi, xi membri għoljin tal-Partit Laburista. Int l-uniku deputat tal-Parlament li ħriġt tgħid li s-soluzzjoni ta' dan l-ingann irid isib is-serħan, f'kawża l-qorti. Inti qed tkun voċiferu fuq dak kollu li qed nitilfu, ninsterqu jew inbagħtu minn dawn il-kuntratti. Meta kellna serqa oħra, għax ma ħadna xejn minnhom, dwar l-isptarijiet kellna deputat li fuq iniżjattiva personali mar il-qorti waħdu. Mela Dr Azzopardi ejja narawk taġixxi, ejja narawk il-qorti fejn għandek l-ispjeċalizzazjoni tiegħek, ejja nħossu l-preżenza tiegħek bħala membru fil-parlament billi narawk taġixxi f'isem il-poplu, ejja narawk twettaq bil-fatti dak li tikteb fuq facebook, ejja naraw jekk hux veru l-kuxjenza politika tiegħek verament tniggżek favur il-poplu.